Ab ihrär Gründig im Jahr 1185 ischt d Abtei äs habsburgischäs Protektorat gsii. Si hät sich nach und nach diä Güätär aagäignät, wo s hüttig Säuliamt, wiä dä Bezirk Affoltärä au häisst, bildät und um si umä isch s Dorf Kappel am Albis entschtandä. Im Jahr 1415 hät sich d Abtei a dä Landhohäit und äm Schutz vo Züri untärschtellt. Aafangs vom 16. Jahrhundärt isch dä schpötäri Nachfolgär vom Huldrych Zwingli, dä Heinrich Bullinger als Leerär uf Kappel am Albis beruäfä wordä. Er hät d Münch vo dä Abtei vo dä Reformazion übärzüügt. Am 29. März 1525 hät mä zum erschtä Mal s Aabigmaal nach äm reformiärtä Ritus gfyrät. Bim Erschtä Chriäg vo Kappel im Jahr 1529 hät dä Bullinger dä Brüädärchriäg zwüschät de reformiärt und katholischä Eidgenossä värhindärä chönnä, indem är di noitralä Kantön als Värmittler biizogä hät. Bi derä Glägähäit isch äs wäred di höchä Herrä verhandläd händ zur berüämtä Kappelär Michsuppä cho. Im Zwäitä Chriäg vo Kappel isch dä Zwingli i dä Schlacht vo Kappel gfallä und vo dä Innärschwiizär i 47 Täil zärschtückläd wordä. Dä Adam Näf hät untär Iisatz vo sim Läbä s Hauptbannär vo dä Zürchär grettät und zum Dank däfür spötär im Jahr 1550 dä Sännhof als Lehä bis zum Tod übärchoo.